Valio myy Ruotsissa hapanmaitotuotteita sekä "tavallisina" että laktoosittomina. Muutama "tavallinen" kefiiri ja jogurtti ovat paljastuneet siellä laktoosittomiksi. Laktoosittoman ostaja on siis maksanut lisähintaa aivan turhaan. Suomessa väärät merkinnät koskevat yhtä maitorahkaa. Valio lupaa muuttaa joko pakkausmerkintöjä tai tuotteita.

Ruotsalaislehti Hunger paljasti eilen Valion vääriä pakkausmerkintöjä. Valion tiedote viime viikolta ei kerro tuotteiden nimiä. Asia koskee Ruotsissa kolmea jogurttia sekä kahta kefiiriä.

– Kefiirit ja jogurtit valmistetaan Suomessa. Näitä tuotteita ei mene Ruotsiin niin paljon, että isoihin kattiloihin kannattaisi valmistaa kaksi erää. Hävikin välttämiseksi olemme tehneet kaikki nämä tuotteet laktoosittomaan massaan, kertoo liiketoimintajohtaja Elli Siltala Valiolta.

Joko pakkausmerkintöjä tai tuotteita muutetaan. ― Elli Siltala, Valio

Suomessa väärä pakkausmerkintä koskee Valion mukaan vain yhtä tuotetta, pehmeätä täyteläistä maitorahkaa. Se on vähälaktoosista, vaikka pakkaus ei asiasta kerro. Rahkat valmistetaan Seinäjoella.

Suomessa rahkojen hinnoissa on melkoiset erot. S-ryhmän Prismassa purkki Valion pehmeätä täyteläistä maitorahkaa maksaa 1,15 euroa. Sama määrä vähälaktoosista Valion rahkaa maksaa lähes viidenneksen enemmän: 1,39 euroa. Laktoositon Valion rahkapurkki maksaa peräti 1,45-1,99 euroa.

Suurin osa laktoosi-intoleranteista sietää pieniä määriä maitosokeria. Heille riittäisivät vähälaktoosiset tuotteet eli Valion kielellä Hyla.

Valio myöntää, että toiminta on ollut harhaanjohtavaa.

– Joko pakkausmerkintöjä tai tuotteita muutetaan, Siltala lupaa.